CELEX: C2005/281/44
Language: el
Date: 2005-11-12 00:00:00
Title: Υπόθεση T-314/05: Προσφυγή της 10ης Αυγούστου 2005 — Arko κ.λπ. κατά Επιτροπής

12.11.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 281/23
            
         Προσφυγή της 10ης Αυγούστου 2005 — Arko κ.λπ. κατά Επιτροπής
   (Υπόθεση T-314/05)
   (2005/C 281/44)
   Γλώσσα διαδικασίας: η γαλλική
   Διάδικοι
   
      Προσφεύγοντες: Eva Arko (Βρυξέλλες, Βέλγιο) και 28 άλλοι προσφεύγοντες (εκπρόσωποι: S. Rodrigues, δικηγόρος, και A. Jaume, δικηγόρος)
   
      Καθής: Επιτροπή των Ευρωπαϊκών Κοινοτήτων
   Αιτήματα των προσφευγόντων
   Οι προσφεύγοντες ζητούν από το Πρωτοδικείο:
   Κυρίως:
   
               —
            
            
               να ακυρώσει τις αποφάσεις διορισμού που εξέδωσε η καθής, καθόσον ορίζουν τον μεν βαθμό των προσφευγόντων κατ' εφαρμογή του άρθρου 12, παράγραφος 3, του παραρτήματος XIII του ΚΥΚ, το δε κλιμάκιό τους κατ' εφαρμογή των διατάξεων που ισχύουν από 1ης Μαΐου 2004·
            
         
               —
            
            
               να επισημάνει στην καθής τις συνέπειες που θα επιφέρει η ακύρωση των προσβαλλομένων αποφάσεων και, ιδίως, την υποχρέωση εκ νέου τοποθετήσεως των προσφευγόντων σε βαθμό, κατ' εφαρμογή του πίνακα ισοδυναμιών του άρθρου 2, παράγραφος 1, του παραρτήματος XIII του ΚΥΚ, με αναδρομική ισχύ από την ημερομηνία έναρξης ισχύος των αποφάσεων περί διορισμού τους.
            
         Επικουρικώς:
   
               —
            
            
               να υποχρεώσει την Επιτροπή να αποκαταστήσει τη ζημία που υπέστησαν οι προσφεύγοντες λόγω του ότι δεν τοποθετήθηκαν σε βαθμό κατ' εφαρμογή του άρθρου 2, παράγραφος 1, του παραρτήματος XIII του ΚΥΚ, από την ημερομηνία έναρξης ισχύος των αποφάσεων περί διορισμού τους.
            
         Εν πάση περιπτώσει:
   
               —
            
            
               να καταδικάσει την Επιτροπή στο σύνολο των δικαστικών εξόδων.
            
         Ισχυρισμοί και κύρια επιχειρήματα
   Οι προσφεύγοντες, υπάλληλοι των Ευρωπαϊκών Κοινοτήτων, είναι επιτυχόντες διαγωνισμού που πραγματοποιήθηκε πριν από τη θέση σε ισχύ, την 1η Μαΐου 2004, των τροποποιήσεων του ΚΥΚ. Δεδομένου ότι προσελήφθησαν μετά την ημερομηνία αυτή, διορίστηκαν στον βαθμό και το κλιμάκιο που προβλέπει ο νέος ΚΥΚ, υπό όρους, κατά την άποψή τους, λιγότερο ευνοϊκούς. Με την παρούσα προσφυγή στρέφονται κατά των πράξεων διορισμού τους.
   Ισχυρίζονται ότι δεν τυγχάνει, εν προκειμένω, εφαρμογής το άρθρο 12 του παραρτήματος XIII του ΚΥΚ και, επικουρικώς, ότι η διάταξη αυτή είναι παράνομη, καθότι παραβιάζει πολλές αρχές του κοινοτικού δικαίου. Συναφώς, αναφέρονται πρώτον στις αρχές της απαγορεύσεως των διακρίσεων, της ίσης μεταχειρίσεως και της ελεύθερης κυκλοφορίας των εργαζομένων. Οι προσφεύγοντες εκτιμούν ότι οι αρχές αυτές παραβιάστηκαν, λόγω του ότι οι περισσότεροι από τους ενδιαφερόμενους υπαλλήλους είναι υπήκοοι των νέων κρατών μελών. Θεωρούν, επίσης, ότι υπέστησαν διάκριση σε σχέση με τους υπαλλήλους που, ενώ περιλαμβάνονταν στον ίδιο κατάλογο επιτυχόντων, διορίστηκαν πριν από την 1η Μαΐου 2004.
   Στο ίδιο πλαίσιο, οι προσφεύγοντες προβάλλουν παράβαση του άρθρου 31 του ΚΥΚ, το οποίο προβλέπει τον διορισμό των νέων υπαλλήλων στον βαθμό και για τη φύση των καθηκόντων που προβλέπει η προκήρυξη του διαγωνισμού, καθώς και παραβίαση των αρχών της δικαιολογημένης εμπιστοσύνης, της ασφάλειας δικαίου, της χρηστής διοικήσεως, της αναλογικότητας, του καθήκοντος αρωγής της διοικήσεως, καθώς και κατάχρηση εξουσίας.